
-PRIOPĆENJE ZA MEDIJE

Poreč, 8. rujna 2025.


Tedi Spalato zatvorio Porečko ljeto romantičnim koncertom u Marini Poreč

Ljeto u Poreču ove godine je dobilo poseban ritam zahvaljujući Sunset Vibes Poreč, novom glazbenom serijalu Turističke zajednice grada Poreča. Marina Poreč, obnovljena i uređena s posebnom pažnjom, pokazala se kao savršena kulisa za glazbena događanja – ambijent uz more i zalazak sunca ostavili su odličan dojam. 

Serijal je započeo, 21. lipnja, kada je Poreč na najljepši mogući način pozdravio dolazak ljeta i službeno otvorio Porečko ljeto, koncertom Pozdrav ljetu. Večer su svojim iznimnim talentom i karizmom obilježile – Sandra Bagarić, operna diva snažnog vokala i prepoznatljive interpretacije, te Danijela Pintarić, istaknuta sopranistica i kazališna umjetnica. U pratnji renomiranog skladatelja i pijanista Darka Domitrovića, ovaj je glazbeni trojac publiku poveo na emotivno i elegantno putovanje kroz bezvremenske melodije. Koncert "Pozdrav ljetu" bio je istinski doživljaj i pravi početak ljeta.

Još jedna čarobna večer održana je 16. srpnja, kada je Marina Poreč ugostila jednog od najomiljenijih domaćih izvođača, Marka Tolju, koji je oduševio koncertom koji je spojio nostalgiju, eleganciju i vrhunsku izvedbu.  Marko Tolja, poznat po svom profinjenom retro stilu i šarmu, poveo je publiku na glazbeno putovanje kroz svoje najpoznatije hitove, ali i klasike Franka Sinatre, Deana Martina i drugih velikana, koje izvodi s lakoćom i elegancijom koja mu je postala zaštitni znak.   

U subotu, 6. rujna, program je zaključen na najljepši način – koncertom legendarnog dalmatinskog glazbenika Tedija Spalata, koji je ujedno označio i svečano zatvaranje Porečkog ljeta 2025. Publika je uživala u njegovim bezvremenskim hitovima poput „Sve ću preživit’“, „More snova“, „Dalmatino, povišću pritrujena“ i „Ako stvarno voliš ženu“. Svaka izvedba izazvala je snažne emocije i zajedničko pjevanje, a romantičan zalazak sunca i šum mora stvorili su savršenu kulisu za večer ispunjenu glazbom i emocijama. Atmosfera zajedništva i topline bila je dostojan završetak ljeta koje je Poreču donijelo bogat kulturni program.

Osim velikih koncerata, serijal je tijekom ljeta donio i niz glazbenih večeri nastupom glazbenog dua ArtFonix, s mladom i talentiranom Natali Radovčić, finalisticom The Voice Hrvatska koja je ove godine nastupila i na Dori. Njezin čarobni glas dodatno je oplemenio večeri, pružajući slučajnim prolaznicima i posjetiteljima Marine intimne i emotivne trenutke te upotpunjujući cjelokupni doživljaj serijala.

Ljeto u Poreču još nije gotovo

Ovoga tjedna Poreč ponovno postaje nezaobilazna destinacija za sve ljubitelje vrhunske gastronomije, sportskog ribolova i odlične zabave! Tunalicious Festival se ove godine održava u punom sjaju, a uz njega i TunIstra – Međunarodni turnir u lovu na veliku ribu. Sedam dana Poreč će živjeti u ritmu tune – kraljice Jadrana! Na porečkoj rivi će se održavati Tunalicious Street Food, uz bogatu ponudu jela od tune i nastupe vrhunskih glazbenih izvođača. Gastronomska ponuda dosegnut će vrhunac tijekom Tuna Restaurant Weeka, tijekom kojeg će najbolji porečki restorani poslužiti posebna jela od tune po promotivnim cijenama, a Restoran Spinnaker će pripremiti ekskluzivnu fine dining večeru. Ne propustite priliku doživjeti Tunalicious Festival 2025. i uživati u okusima i uzbuđenju koje donosi!

Večeras, 8. kolovoza, s početkom u 21 sat, Park Olge Ban posljednji put ove godine pretvorit će se u čarobnu scenu Mystic Foresta, jedinstvenog večernjeg programa koji kroz ples, svjetlosne instalacije, glazbu, scenske efekte i prirodno okruženje stvara sugestivnu šetnju kroz svjetlo, zvuk i prirodu, brišući granicu između stvarnog i zamišljenog. 

U četvrtak, 11. rujna na Trgu slobode od 9 do 20 sati održava se Smotra istarskih autohtonih proizvoda. Posjetitelji će imati priliku kušati i kupiti domaće proizvode lokalnih OPG-ova.

Istoga dana, s početkom u 21 sat, Trg slobode ugostit će koncert puhačkog orkestra Glazbene škole A. M. Buxton iz češkog grada Úpice koji okuplja više od stotinu talentiranih glazbenika. Zahvaljujući brojnim uspjesima na natjecanjima, orkestar se ubraja među najbolje limene orkestre u Češkoj. Njihov bogat i raznolik repertoar uključuje djela čeških i međunarodnih skladatelja, a pokriva široki raspon glazbenih žanrova – od klasične glazbe, preko jazza i swinga, do popularnih i svjetski poznatih skladbi i evergreena. 
 
U petak, 5. rujna, u ambijentu Eufrazijeve bazilike nastavlja se ciklus Koncerti u Eufrazijani. Publiku očekuje nastup Kvartet Amicis & Martina  Cukrov Jarrett Ulaznice su dostupne putem sustava Pučkog otvorenog učilišta Poreč (rezervacije-poup.hr) ili na ulazu u Baziliku od 20 sati.

Raspored događanja dostupan je na službenim internetskim stranicama Turističke zajednice Grada Poreča: www.myporec.com, kao i u PDF izdanju dostupnom za preuzimanje i ispis putem rubrike Brošure.

